Formanden for Grønlands landsstyre Aleqa Hammond kan være på vej til at miste jobbet som følge af en skandale.

Hun har misbrugt omkring 106.000 kroner i offentlige midler til private formål og kritkken hagler nu ned over 49-årige Hammond, der har siddet i den store stol siden april sidste år.

Oppositionen kræver Hammonds afgang, men endnu værre er det for hende, at kritikken også kommer fra egne rækker.

Læs også : Grønlands leder har misbrugt offentlige midler

Lovbrud må koste jobbet

Kristian Jeremiassen, der er formand for Grønlands revisionsudvalg og ligesom Aleqa Hammond tilhører partiet Siumut, mener ligesom oppositionen, at sagen må få konsekvenser.

- På baggrund af forløbet i denne sag, og selvom Aleqa Hammond allerede har betalt sit mellemværende tilbage, så er der stadig tale om et lovbrud, og det er ikke holdbart, siger Kristian Jeremiassen til KNR(Grønlands Radio).

Han understreger, at Siumut opfordrede den nuværende opposition til at gå af, da rollerne var byttet om, hvis de begik lovbrud. Derfor må det også have konsekvenser, at Hammond har begået lovbrud.

- Det er nøjagtig det samme, siger Kristian Jeremiassen.

Vil ikke udskrive valg

Aleqa Hammond har tidligere forsøgt at undskylde sig med, at der skete fejl med fakturaer, og at det var utilsigtet, at de offentlige midler blev brugt til blandt andet flybilletter og hotelophold til hendes familie.

Hun har desuden betalt pengene tilbage, men det tog hende mere end et år, og hun har ikke kunnet redegøre for, hvorfor der gik så længe.